## L’Institut Valencià de Serveis Socials organitza una activitat formativa a Portugal per a persones amb discapacitat intel·lectual

*** S'emmarca en l'Acreditació Erasmus de l'IVASS, en la qual la fundació lusitana Irene Rolo ha sigut l'organització amfitriona
* S'han desenvolupat diversos tallers amb la finalitat de promoure l'autonomia i el desenvolupament personal de les persones amb discapacitat intel·lectual**

Persones amb discapacitat intel·lectual i professionals de l’Institut Valencià de Serveis Socials (IVASS), adscrit a la Vicepresidència Segona i Conselleria de Serveis Socials, Igualtat i Habitatge, han participat en una activitat de mobilitat formativa organitzada per la Fundació Irene Rolo de Portugal.

Esta activitat de mobilitat s’emmarca en el Pla Erasmus d’Acreditació de l’IVASS, que té com a objectiu donar suport al desenvolupament de les institucions educatives i proveir d’oportunitats d’aprenentatge a l’estranger els seus professionals i les persones amb discapacitat.

La directora general de l’IVASS, María José Rico, ha recordat que l’entitat, gràcies a l’Acreditació Erasmus, “disposa d’un finançament de prop de 15.000 euros per a invertir en activitats de mobilitat a l’estranger”, i ha afegit que esta és la “segona vegada que persones amb discapacitat intel·lectual gaudixen d’experiències d’aprenentatge en un país de la Unió Europea”.

Així mateix, ha destacat que l’entitat participa en “cinc projectes europeus, amb un pressupost de 202.000 euros, que busquen millorar les oportunitats sociolaborals de les persones amb discapacitat intel·lectual, a més d’oferir una formació de qualitat al personal que les atén, tot això des d’una mirada global, compartint dinàmiques amb entitats i organismes d’altres països”.

María José Rico ha subratllat que “és el nostre objectiu, i el de la Vicepresidència Segona i Conselleria de Serveis Socials, Igualtat i Habitatge, impulsar iniciatives que fomenten l’autonomia, la participació i la plena inserció de les persones amb discapacitat intel·lectual”, i ha insistit en “la contribució laboral i social que les persones amb discapacitat poden aportar a la nostra comunitat, i el paper que exercixen els serveis i els professionals”.

**Model d’autogestors**

En l’activitat de mobilitat formativa, desenvolupada durant la setmana a l’Algarve, han participat persones amb discapacitat intel·lectual i professionals dels habitatges tutelats de València i dels centres ocupacionals Rafalafena i Belcaire de la província de Castelló.

Els participants de les jornades d’aprenentatge han pogut debatre sobre el model d’autogestors de l’entitat, en el qual persones usuàries i treballadors de centres i serveis de l’IVASS analitzen i desenvolupen conjuntament eines formatives dirigides a potenciar la integració i l’autonomia de les persones amb discapacitat intel·lectual en tots els àmbits de la vida.

Els integrants d’esta delegació de l’Institut Valencià de Serveis Socials han assistit a diverses classes i tallers, la base dels quals ha sigut promoure el benestar i la salut física, mental i emocional de les persones amb discapacitat intel·lectual, i millorar les competències professionals del personal dels diversos recursos.

Fecha: 29/11/2023